Gerediaga Elkartea

Gerediaga Elkartea 1965eko ekainaren 7an sortu zuten Durangaldean, "Durango Merinaldeko Adiskideen Gerediaga Elkartea" izenarekin, eskualdeko bizitza sozial eta kulturala berpiztu nahian. Frankismoaren testuinguruan, Elkarteen lege berri bat aprobetxatuz sortua, izan ere,  Bizkaian erregistratu zen lehenengo kultur elkartea izan zen. Egoitza nagusia Abadiñon daukate, Astolako Auzitegi Etxean.

Talde sortzailean, hurrengo lagunak egon ziran: Luis Mari Altzibar Arrinda, Maria Rosario Astola Sertucha, J. Maria Astola Sertucha, Maria Arrate Salazar Sarasua, Vicente Capanaga Totoricaguena, Jesús Astigarraga Eizaguirre, Julian Berriozabalgoitia Bilbao, Carmen Miranda Subieta, Maria Concepción Astola Sertucha, Salvador Solaegui Ispizua, Jose Luís Lizundia Askondo, eta Leopoldo Zugaza Fernández.

Egitasmoak

Astola Aldizkaria 
Astola Aldizkaria 2007an jaio zen, publiko orokorrari begira, Durangaldeari buruzko ikerketa gaiak eta historia biltzeko asmoarekin. Aldizkaria euskaraz zein gaztelaniaz idazten da eta urtean behin argitaratzen da.

Euskal Herriko Artzai Txakur Txapelketa 
1967an egin zen lehenengo Euskal Herriko Artzai Txakur Txapelketa, Mañarian. Urtero, Durangaldeko elizate edo uri baten egiten bada ere, parte-hartzaileak Bizkaia, Gipuzkoa, Araba, Nafarroa eta Ipar Euskal Herriko artzainak dira.

Durangoko Azoka 
1965ean, elkarte sortu berria zela antolatutako lehenengo ekintzetarikoa izan zen Durangoko Azoka, Euskal Herriko liburugintza eta diskogintzako ekoizpena ezagutarazteko, baita euskalgintzako sektoreen topalekua izateko ere.

Ezpatadantzari Eguna 
Merinaldeko Ezpatadantzari Eguna 1967. urtean antolatu zen lehenengoz, Iurretan. Dantzari dantza, edo Ezpatadantza, galtzeko arriskua zelako. Egun horretan, dantzari dantza osoa, aurreskua eta erregelak dantzatzen dira. 2009az geroztik ere Dantzaroa ospatzen da, non eskualdeko beste dantza batzuk ere lekua dute: Garaiko Gernikako Arbola dantza, Elorrion Errebonbilloen arma alardea, Durangoko Platilo Soinua, Iurreta eta Garaiko nesken sokadantza, Gorularien estanpa, Arkudantza eta Domingillo dantza.

Merinalde Eguna 
Durangoko Merinalde Eguna Gerediaga baselizan egiten da, foru zelaiean dagoen eraikinean, egun Bizkaiko Batzar Nagusien egoitzetako bat dena. 1997tik eta bi urterik behin, Durangaldeko Teila saria banatzen du Gerediaga Elkarteak Durangoko Merinaldeko kanpoko norbaiti, Durangaldearekin izan duen lotura aitortzeko eta eskualdearen alde egindako lana eskertzeko.

Sariak 

 2011: Lauaxeta Saria
 2015: Korrika 19ko omenduak Gerediaga Elkartea eta Durangoko Azoka.

Erreferentziak

Bibliografia 
Jon Irazabal eta Raquel Calvo (2015): Hamabi Harrien Ahotsa. Gerediaga Elkartearen Historia eta Istorioak 50. Urteurrenean. Gerediaga Elkartea.

Kanpo estekak 
 Gerediaga Elkartearen webgunea

Euskara elkarteak
Durangaldea
Abadiño
Durangoko Azoka
Kultur elkarteak